Ma weet jaar ná ongeluk van baba se doodShanei Norris en Reanei (Foto: Facebook) Shanei Norris, die 23-jarige ma van Vereeniging in Gauteng wie se babadogtertjie in Maart verlede jaar dood is toe hulle saam in ŉ motorongeluk betrokke was, weet nou ŉ jaar ná die ongeluk uiteindelik van haar kind se dood. Tracey Norris, Shanei se suster, het Dinsdag aan Maroela Media gesê sy is verstom oor hoe Shanei se geheue oor die afgelope paar maande verbeter het. Soveel só, dat sy haar dogtertjie, Reanei, uit haar eie onthou het. Dít volg nadat Maroela Media vroeër berig het dat Shanei se geheue ná die ongeluk so sleg was dat sy aanvanklik nie van haar een jaar oue baba se dood geweet het nie. Hoewel Shanei al hoe meer kan onthou, het sy wel breinskade gedurende die ongeluk opgedoen en kan slegs sekere gebeure onthou. Sy het ook gevolglik die verstand van ŉ klein dogtertjie, verduidelik Tracey. “Sy is nie die Shanei wat ons voor die ongeluk geken het nie. Sy onthou vir Reanei en is hartseer en huil, maar sy probeer ook om nie daaraan te dink nie. “Sy was nog altyd borrelend, maar is nou éérs borrelend,” vertel Tracey. Shanei Norris staan in haar kamer in die versorgingsentrum. (Foto: Verskaf) Shanei woon steeds in ŉ versorgingsentrum waar sy heeltydse behandeling ontvang aangesien sy weens haar breinbesering nie op haar eie kan woon nie. Hiér is Shanei omring deur vriende en maak elke dag vordering. “Sy loop al met ŉ loopraam. Dit gaan maar nog sukkel-sukkel, maar sy is darem nie meer in ŉ rolstoel nie.” Tracey sê Shanei is al baie meer onafhanklik as vantevore en waar sy voorheen nie eens haar kamer kon kry nie, kan sy vandag haar weg in en om die sentrum vind. Sy het ook haarself geleer om uit die rolstoel op te staan en het op haar eie probeer loop. “Ons eerste fokus ná die ongeluk was eers om Shanei weer te laat loop,” verduidelik Tracey. Shanei se breinbesering sal nou aandag geniet en sy sal binnekort ŉ breinspesialis en sielkundige spreek. Tracey en haar broer, Mark Norris, neem Shanei ook gereeld vir suurstofbehandeling deur middel van ’n Ozone-masjien. Tracey meen dié behandeling help beslis met die gevolge van haar breinbesering. Sy verduidelik dat die masjien Shanei met suiwer suurstof behandel wat deur haar brein geabsorbeer word. Dit aktiveer rooibloedselle in haar brein. Shanei wil graag huis toe gaan, maar in dié stadium is dit nog nie moontlik nie. Sy gaan wel intussen elke naweek na familie toe. “Daar is nog ŉ entjie om te vorder voor sy sal kan huis toe gaan.” Tracey is nietemin verstom oor Shanei se vordering oor die afgelope jaar. “Was dit nie vir die versorgingsentrum Park Care in Johannesburg waarheen ek en my broer haar gestuur het nie, sou sy nie gewees het waar sy vandag is nie. Sy sou nie kon loop nie. “Ons was verpletter toe die ongeluk gebeur het. Maar ek het positief gebly en gesê Shanei gaan weer loop. Jou fokus bepaal jou werklikheid,” sê Tracey. Lees alle berigte oor Shanei Norris op Maroela Media hier.